Predkladacia správa

Návrh zákona, ktorým sa mení a dopĺňa zákon č. 300/2005 Z.z. Trestný zákon vypracovalo Ministerstvo spravodlivosti SR ako iniciatívny návrh zákona. 

Predložený návrh zákona reaguje na doplnenie vládneho návrhu nového Trestného zákona v Národnej rade Slovenskej republiky, kde bol poslaneckým pozmeňujúcim návrhom doplnený do Trestného zákona nový trestný čin „porušenie dôvernosti ústneho prejavu a iného prejavu osobnej povahy“, a to napriek nesúhlasu a poukázanie rizík takého doplnenia zo strany ministerstva spravodlivosti.

Predložený návrh zákona je upravený v dvoch alternatívach. 

Prvá alternatíva navrhuje ustanovenie § 377 vypustiť z Trestného zákona ako celok.

Druhá alternatíva navrhuje takú zmenu § 377, aby sa nevzťahoval na postih novinárov resp. iných osôb, ktorí zverejnia prejav osobnej povahy neoprávnene zachytený záznamovým zariadením za predpokladu, že sa takého konania dopustia za účelom prekazenia pripravovaného alebo páchaného trestného činu alebo oznámenia spáchaného trestného činu.

Návrh zákona nebude mať finančný, ekonomický ani environmentálny vplyv, ani vplyv na zamestnanosť a podnikateľské prostredie.